Period: Unknown
Genre: Unknown
Transliteration:
<SURFACE>
en₂ imin-bi an-na ha-la ba-an-de₃-eš gu₃ du₁₁-ga-bi nu-sa₆
imin-bi ki-a ha-la ba-an-de₃-eš muš₂-me-bi i₃-kur₂-ru-uš
hur-saŋ gi₆-gi₆-ga ba-tu-ud-de₃-eš gu₃ du₁₁-ga-bi nu-sa₆
hur-saŋ u₄-ba-a buluŋ₃-ŋa₂-a-meš mu-uš-e-bi i-gur₁₀-ru-uš
e-ne-ne-ne an-ki-a nu-un-zu meš me-lam₂ dul-la meš
ri₂-us₂-bar dag-dag-ge ka ab-ba-a-meš
mu-bi an-ki-a la-ba-an-ŋal₂-la-a-meš
šid-du₃ an-ki-a la-ba-an-šid-a meš
an-ki-a nir-ŋal₂-la-a-meš
a-ab-ba-ke₄ a-ge₆-a meš
ambar-ra hu-luh-ha-a meš
{ŋeš}gi-am₃ a₂-sag₃ gig-ga-a-meš
{ŋeš}tir-tir-ra izi-ŋar sum-ma meš
ka bur-ra-ke₄ igi-te-en hul-a meš
{ŋeš}kiri₆{ŋeš}kiri₆-a gurun šu ri-a meš
gana₂ sar gana₂-zi-da šeg₁₀ hul gi₄-gi₄ zi kalam-ma ba-an-su₃-ge-eš
an-edin-na niŋ₂-zi-ŋal₂ dib-dib-a meš ki-a su₃-su₃-ga meš
uru a₂-dam maš-gan₂ šu-peš ŋal₂-ŋal₂-la hul si₃-si₃-ga meš
sur-ra sig₃-ga dur₂-ru-na meš ki-a kin-kin-na meš
e-sir₂-ra e-sir₂-ra kur-ku ŋar-ra-meš
<unk> ri-in ma-giri₃-he₂-a zalag₂ kukku₂-ga meš
im-hul-bi-ta mu-un-da-re-eš a₂ nu-un-ŋa₂-ŋa₂-a-meš
ni₂ su-zi u₁₈-lu-gin₇ mu-un-da-ru-uš me-lam₂ dul-la meš
a₂-ur₂ ki-nu₂ u₄-zal-le-ke₄ me-lam₂ šu₂-šu₂-a meš
e-ne-ne-ne sila dagal-la ba-an-su₈-ge-eš giri₃ kur-ra-ke₄ ba-an-sig₃-ge-eš
e₂ dingir-re-e-ne-ke₄ ba-an-re-re-a meš
{zi₃}mad-ŋa₂ la-ba-an-dub-dub-be₂-eš
siskur dingir nu-ub-be₂-eš a-ra₂-bi hul ba-an-us₂
um-ma ki-sikil-ra šeš nin-bi-ta ab-ba guruš-ra dingir nu-bi-ta
ama dumu munus u₃ dumu a-ni-ta teš₂-bi ba-an-kar-kar-re-eš ki-a ba-an-su₈-ge-eš
šilam ša₃-gu₄ meš ba-ni-ib₂-su₈-ge-eš numun-bi ba-an-kal-kal-eš
gaba šu₂-ki-a...ba-an-sig₃-ga-eš
lirum um-me...la₂ um-me-da-bi ba-an-du₈-eš
šul sig₅-ga lal₂...ba-an-gaz niŋ₂-ha-lam-ma ba-an-ŋar-re-eš
uz₃-saŋ mah dim₄-gal an-ki-a mu-un...un kur-ra-ke₄ ba-an-sig₃-ge...
an-ki-bi-ta gu₂-bi-ra a ba-an-dab-be₂-eš dingir-bi la-ba-ra-e₃
ki-bi-ta la-ba-ra-e₃ giš-hur-bi ba-hul
an-na an-ne₂-bi-ne im-ma-an-gid₂-i-eš an nu-e₃-a ba-an-bad-da-eš
mul an-na giskim-bi la-ba-ra-an-du₈-du₈-eš en-nun eš-ša₂-bi-ta
nun saŋ mah an-na im-ma-an-gid₂-i-eš a-a-ni la-ba-an-zu-uš
...gibil₆ an-ta mah igeštu-gal ka-aš bar mah an-na
...gibil₆ ku-li ki-aŋ₂-ŋa₂-a-ni da-bi-da ab-gen
...hul-ŋal₂ imin-bi igi mi-in-zu-uš
...kuš₂-u₃-bi-še₃ ki ŋar-ra-bi ša₃-bi mu-un-da-ab-sig₃-sig₃
...gibil₆ imin-bi me-a-bi u₃-tu-ud-da-a meš me-a-bi buluŋ₃-ga-a-meš
imin-bi hur-saŋ gi₆-ga ba-u₃-tu-ud-da-a meš
imin-bi hur-saŋ babbar-ra ba-buluŋ₃-a-meš
ki-in-dar kur-ra-ke₄ du-ru-na-a meš
kislah kur-ra-ke₄ ab-ta-zah₂-a meš
e-ne-ne-ne an-ki-a nu-un-zu meš me-lam₂ dul-la meš
dingir gal-an-zu-bi nu-un-zu meš
mu-bi an-ki-a la-ba-an-ŋal₂-la-a-meš
imin-bi kur gi₆-ga-ta hu-ub mu-un-sar-sar-e-de₃
imin-bi kur babbar-ta e-ne im-ma-ni-in-de-eš
ki-in-dar kur-ra-ke₄ giri₃ mu-un-ŋa₂-ŋa₂-a-meš
kislah kur-ra-ke₄ gu₂ mu-un-lal₂-eš
e-ne-ne-ne niŋ₂ nu-un-zu meš an-ki-a nu-un-zu meš
{d}asar-re ba-an-na-te inim-bi hu-mu-ra-ab-be₂
hul-ŋal₂ imin-bi igi-zu na ba-an-si₃ a₂-aŋ₂-ŋa₂-bi hu-mu-ra-ab-sum-mu
ka-bi du₁₁-ga še-ga di-ku₅ mah an-na
{d}gibil₆ {d}asar-re ba-an-na-te inim-bi ba-an-na-ab-be₂
giš-la₂ ki-nu₂-da-na gi₆-a-bi-še₃ inim-bi giš bi₂-in-tuk-a
...a-ni {d}en-ki-ra e₂-a ba-ši-in-ku₄ gu₃ mu-un-na-an-de₂-e
a-a-ŋu₁₀ {d}gibil₆ {d}utu-e₃-ta buluŋ₃-ŋa₂ inim-bi mu-un-na-ab-be₂
imin-bi a-ra₂ ba-an-zu ki-bi in-kin-kin-ŋa₂ sa₁₂-na-an-gi u₃-mu-un-na-an-sum
{d}bur-nun-sa-a dumu eridu{ki}ga-ke₄
{d}en-ki dumu-ni {d}asal-lu₂-hi mu-un-na-ni-ib₂-gi₄-gi₄
dumu-mu imin-bi kur-ta...ru-na meš
imin-bi kur-ta e₃-a meš
imin-bi kur-ta ba-u₃-tu-ud-da meš
imin-bi kur-ta ba-buluŋ₃-ga-a-meš
da-da engur-ra-ke₄ zukum-e ba-an-na-te-eš
gen-na dumu-mu {d}asal-lu₂-hi
{ŋeš}ma-nu giš hul-dub₂-ba udug e-ne-ke₄
ša₃-bi {d}en-ki-ke₄ mu-pa₃-da
ka-inim-ma tu₆ mah eridu{ki}ga na-ri-ga
ur₂ pa-bi izi u₃-bi₂-tag lu₂ tur₅-ra imin-bi ni₂ te-ŋe₂₆-e-de₃-ke₄
sa-par₃ dagal-la ki dagal-la nu₂-a u₃-me-ni-šub
an-bir₉ u₄-ge₆-bi sag-ŋa₂-na he₂-en-gub-ba
ge₆-a sila e-sir₂-ra u₄ zal-e-de₃-ke₄ šu-na he₂-en-da-an-ŋal₂
ge₆-sa₉-am₃ u₃-sa₂ du₁₀-ga-ke₄ ki-na₂ saŋ lu₂-u₁₈-lu pap-hal-la-ke₄ he₂-en-gub-bu-uš
ur-saŋ ku-li-e-ne kin-gi₄-a meš
{d}gibil₆ maškim-bi-še₃ ha-ba-ra-an-gub-ba
hul-ŋal₂ imin-bi he₂-eb₂-ta-an-zi-zi su-bi he₂-eb₂-ta-sar-re-eš
udug hul...
u₄ niŋ₂ du₁₁-ga udug giš-bar-ra
{d}gibil₆ usu mah gaba-bi he₂-en-gi₄-gi₄
{d}ereš-ki-gal dam {d}nin...ke₄ igi-bi ki kur₂-še₃ ha-ba-ra-an-ŋa₂-ŋa₂
saŋ gig ša₃ gig u₄-šu₂...dab₅ šed₇-de₃
{d}nin-girim su-bi ha-ba-an-zi-zi sag-bi ha-ba-an-gub-ba
tu₆-du₁₁-ga {d}nin-girim-ke₄ nam-šub eridu{ki}ga-ke₄
abzu eridu{ki}ga tu₆ mah na-an-gi₄-gi₄ he₂-pa₃
...saŋ-ŋa₂ nimgir gal maškim mah dingir-re-e-ne-ke₄ sag-ŋa₂-na gub-ba ge₆ en-nun-ŋu₁₀ he₂-a
ge₆-u₄-da {d}<unk> ra šu sig₅-ga ha-ba-ra-an-ŋa₂-ŋa₂
ka-inim-ma {ŋeš}ma-nu sag lu₂ tur₅-ra ŋa₂-ŋa₂-de₃
en₂ eridu{ki} giš-kin₂ ki-sikil-la mu₂-a
...ba...
{d}en-ki-ke₄ ki-du-du he₂-ŋal₂ <unk> ta-am₃
ki-tuš-a-na ki ganzir₃-am₃
ki-nu₂ itima {d}namma-am₃
e₂ ku₃-ga-a-ni-ta {ŋeš}tir gissu la₂-e ša₃-bi nu-mu-un-ku₄-ku₄
ša₃ {d}utu {d}ama-ušumgal-an-na-ke₄
dal-ba-an-na id₂ ka-min-na-ta {d}ka-he₂-ŋal₂ {d}igi-he₂-ŋal₂ {d}lah-mu-abzu eridu{ki}ga-ke₄
giš-kin₂-bi šu im-ma-an-ti tu₆ abzu ba-an-si₃ saŋ lu₂-u₁₈-lu pap-hal-la-ke₄ ba-ni-in-ŋar-re-eš
lu₂-u₁₈-lu dumu dingir-ra-na udug sig₅-ga {d}lamma sig₅-ga he₂-en-su₈-su₈-ge
ka-la₂ šu dab-be₂ igi-bi ša₃-bi nu-mu-un-tar-re
e₂-a gu₂-la₂-e giri₃-bi ha-ba-an-tar
niŋ₂ nam hul dim₂-ma bar-še₃ he₂-em-ta-gub
{d}nin-geštin-an-na nin lugal-la-ke₄ giri₃-a hu-mu-un-da-an-gub
di-ku₅ gal gal an-zu ku₃ {d}innin-na-ke₄ e₂-a hu-mu-un-da-an-tar
udug hul a-la₂ hul gedim hul gal₅-la₂ hul dingir hul maškim hul
zi an-na he₂-pa₃ zi ki-a he₂-pa₃
lu₂-u₁₈-lu dumu dingir-ra-na udug hul dab-ba-ni bar-še₃ he₂-em-ta-gub
udug sig₅-ga sag-ŋa₂-na he₂-en-gub-ba
{d}lamma sig₅-ga hu-mu-un-da-an-gub
dingir-ra-na siskur₂-ra-na he₂-en-gub-ba
{d}en-ki-ke₄ me-teš₂ he₂-i-i
lu₂-u₁₈-lu-bi {d}en-ki {d}namma me-teš₂ he₂-i-i
inim {d}en-ki-ke₄ pa he₂-e₃-a-ke₄
{d}dam-gal-nun-na si he₂-en-si-sa₂-e-de₃
{d}asar-alim-nun-na dumu saŋ abzu-ke₄ sa₆-ga zil₂-zil₂-bi za-a-kam₂
ka-inim-ma giš-kin₂ ge₆ saŋ lu₂...ŋa₂-ŋa₂-da-ke₄
en₂ suhuš₂ dalla ku₃-ga pu₂{ŋeš}kiri₆-ta ŋar-ra
su dadag-ga me-te {ŋeš}banšur₂-ke₄
bala niŋ₂-keš₂-da me-te nam-lugal-la-ke₄
{ŋeš}gišimmar niŋ₂ kala-ga a₂ nam-ur-saŋ-ŋa₂-ke₄
pa₅-šita₃-na ki ku₃-ga mu-un-gub-ba
usu-a-ni-ta an-na us₂-sa-aš
{d}igi-sig₇-sig₇ nu{ŋeš}kiri₆ gal an-na-ke₄
šu ku₃-ga-a-ni-ta {ŋeš}gišimmar im-ma-an-bu
ka-tu₆-ŋal₂ eridu{ki}ga-ke₄ {lu₂}kin-gi₄-a {d}en-ki-ke₄ šu im-ma-ti
nam-šub eridu{ki}ga ba-ni-in-šid
tu₆-tu₆ du₁₀-ga-na saŋ lu₂ tur₅-ra-ke₄ ba-ni-in-ŋar-re-eš
lu₂-u₁₈-lu dumu dingir-ra-na a₂-šu-giri₃-bi u-me-ni-keš₂-keš₂
...
...ma-nu {ŋeš}tukul mah an-na-ke₄ sag-ŋa₂-na ba-ni-in-ŋar
udug sig₅-ga {d}lamma sig₅-ga dingir saŋ du₃-u₄-ga-gin₇ sag-ŋa₂-na he₂-en-su₈-su₈-ge-eš
saŋ niŋ₂-sig₅-ga-a-ni he₂-en-du₁₂-du₁₂-e-de₃
udug hul a-la₂ hul gedim hul gal₅-la₂ hul dingir hul maškim hul
{d}dim₃-me {d}dim₃-me-a {d}dim₃-me-lagab lu₂ lil₂-la₂ ki-sikil-lil₂-la₂ ki-sikil-ud-da-kar-ra
nam-tar hul-ŋal₂ a₂-sag₃ niŋ₂-gig tu-ra nu-du₁₀-ga
...zu₂ hul...
uš₁₁ hul uš₁₁-zu uš₁₁ ri-a niŋ₂-ak-a niŋ₂ hul-dim₂-ma bar-še₃ he₂-em-ta-gub
sil₇-la₂ igi-mu-ta...
udug sig₅-ga {d}lamma sig₅-ga he₂-en-da-su₈-su₈-ge-eš
...ga-ka...ŋa₂-ŋa₂-da-kam₂
en₂ mu hul-lu-bi...
eme lu₂-u₁₈-lu-ke₄...bi sar-a mu hul-lu-bi dim₂-ma
ka hul šeg₁₀-gi nam-lu₂-u₁₈-lu
udug hul dab-ba a-la₂ hul dab-ba
nam-tar a₂-sag₃ mu-un-dab-ba udug mu-un-dab-ba
me-dim₂ kalam-ma teš₂-bi dab-ba
e₂-ta e₂-a-še₃{a} izi-gin₇ mu-un-la₂-e
{d}asal-lu₂-hi igi ma-an-si₃ niŋ₂-ŋa₂-e gen-na dumu-mu
a-a-ni {d}en-ki-ra e₂-a ba-ši-in-ku₄ gu₃ mu-un-na-an-de₂-e
...ŋu₁₀ mu hul-lu-bi...hul...
...
lu₂ tur₅-ra nam-tar mu-un-dab-ba a₂-sag₃ mu-un-dab-ba
giš-nu₂ nam-tar-ra-ni zi₃ u-me-ni-hur
{ŋeš}ma-nu {ŋeš}peš-gišimmar sag-ŋa₂-na u-me-ni-ŋar
pa {ŋeš}gišimmar u-me-ni-sil
lu₂-u₁₈-lu-bi a₂-šu-giri₃-bi u-me-ni-in-keš₂
tu₆ nam-ti-la u-me-ni-šub
nam-ug₇ sag-gig-ga da-ŋa₂-na nam-ba-te-ŋe₂₆-e-de₃
inim-ŋar hul-dim₂-ma bar-še₃ he₂-em-ta-gub
udug sig₅-ga {d}lamma sig₅-ga he₂-en-su₈-su₈-ge-eš
ka-inim-ma udug hul-a-kam₂ pa {ŋeš}gišimmar lu₂ tur₅-ra a₂-šu-giri₃-bi keš₂-da-kam₂
en₂ su₈-ba ki ku₃-ga tur₃ amaš nam-mi-in-gub
an-edin sipa {d}dumu-zi-da-ke₄
u₈ sila₄-bi mu-un-lu uz₃ maš₂ tur-bi mu-un-lu
sig₂ kir₁₁ giš₃ nu...sig₂ {munus}<unk> giš₃ nu-zu ge₆ e₃
{d}asal-lu₂-hi dumu eridu{ki}ga-ta kišib-bi mu-ni-in-tum₂
...uttu munus sig₅-ga bur-šu gal um-ma uš₁₁...a₂ zi-da-še₃ mu-un-sir₃ a₂ gub₃-bu mu-un...
lu₂-u₁₈-lu-bi a₂-šu-giri₃-bi u-me...keš₂
nam-šub-ba eridu{ki}ga u-me-ni-si₃
lu₂-u₁₈-lu-bi a u-me-ni-su₃
niŋ₂-na gi-izi-la₂ u-me-ni-e₃
udug hul a-la₂ hul gedim hul gal₅-la₂ hul dingir hul maškim hul
{d}dim₃-me {d}dim₃-me-a {d}dim₃-me-lagab
lu₂ lil₂-la₂ ki-sikil-lil₂-la₂ ki-sikil-ud-da-kar-ra
uš₁₁ hul uš₁₁-zu uš₁₁ ri-a niŋ₂-ak-a niŋ₂ hul-dim₂-ma bar-še₃ he₂-em-ta-gub
udug sig₅-ga {d}lamma sig₅-ga he₂-en-su₈-su₈-ge-eš
ka-inim-ma udug hul-a meš sig₂-kir₁₁ giš₃ nu-zu
sig₂ {munus}<unk> giš₃ nu-zu giš-nu₂ lu₂ tur₅-ra nigin-na-ke₄
en₂ an-bara₃ gig-ga ki-a mu-un-zi
giš-gi-en-gi-na-nam nam-lu₂-u₁₈-lu-ke₄
sa gig-ga izi su₃-su₃ gig-ga...ra mu-un-na-an-ŋar
udug hul-ŋal₂-e sag-ŋa₂-na gub-ba
lu₂...ra sag-ŋa₂ gub-ba
{d}nanna {d}utu-ke₄ uš₁₁ lu₂-ra su₃-su₃
{d}inanna-ke₄ uš₁₁ lu₂-ra su₃-su₃
udug {d}dim₃-me uš₁₁ lu₂-ra su₃-su₃
{d}nin-a-zu lugal {ŋeš}tukul-ke₄ uš₁₁ lu₂-ra su₃-su₃
{d}lugal dingir sila-a si-ga-ke₄ uš₁₁ lu₂-ra su₃-su₃
...hendur-saŋ-ŋa₂ nimgir ge₆-u₃-na-ke₄...
...ma-an-si₃ niŋ₂-ŋa₂-e gen-na dumu-mu
...e-ne-ke₄ bar-ra huŋ-ŋe₂₆-e-de₃
...lu dumu dingir-ra-na šutug udug dingir-re-e-ne-ke₄ mu-na-an-šub-ba
...nu₂ lu₂ tur₅-ra-ke₄ u-me-ni-gub
sig₂ uz₃ ge₆-ga {eš₂}u₂-li-in mu-un-nigin-e
{ŋeš}kak {ŋeš}ma-nu mu-un-du₃ zag-bi u-me-ni-keš₂-keš₂
ka-inim-ma u-me-ni-šid
tu₆ {d}en-ki-ke₄ u-me-ni-šub
nam-šub {d}asal-lu₂-hi u-me-ni-dah
lu₂-u₁₈-lu-bi sag-ŋa₂-na gub-ba a₂-sag₃-a-ni alan ki ha-ba-tum₂-ma
zi dingir gal-gal-e-ne...ri₂-pa₃ ha-ba-ra-du-un
ka-inim-ma udug hul-kam₂ dub <unk> kam-me
en₂ ŋa₂-e lu₂ ku₃-ga me-en
...gal un lu-a kišer nu-tuku
...{d}id₂-lu₂-gu₂ a engur-ta sig₇-ga
mun gug naga-si hur-saŋ-ta de₆-a
{u₂}hur-sag{sar} me-te mu-sar-ra-ke
<unk> si lu{lu}lim-bi me-te hur-saŋ-ŋa₂-a-ke₄
lu₂ tur₅-ra mu-un-dadag-ga
niŋ₂ nam hul dim₂-ma mu-un-sir₃-sir₃-re
{d}asal-lu₂-hi dumu eridu{ki}ga-ke₄
u₃-dub₂ u₃-me-ni-si nam-šub-ba ba-an-si₃
ugu lu₂ tur₅-ra-ke₄ u-me-ni-nigin e₂-a u-me-ni-e₃
nam-tar a₂-sag₃ sa-ma-nu
udug hul a-la₂ hul bar-še₃ he₂-em-ta-gub
udug sig₅-ga {d}lamma sig₅-ga...su₈-su₈-ge-eš
{d}dim₃-me {d}dim₃-a {d}dim₃-lagab lu₂ lil₂...
nam-tar hul-ŋal₂ a₂-sag₃ niŋ₂ gig...
niŋ₂-gig niŋ₂-ak-a niŋ₂ hul-dim₂...
aš-ŋar aš-ru a-ha-an-tum₃ šu₂-uš-ru dih dim₂-ma bar giš...
lu₂ hul igi hul ka hul eme...
uš₁₁ hul uš₁₁-zu uš₁₁ ri-a niŋ₂-ak-a niŋ₂...
u₄-da tab im-dal-a sag-gig-ga mu an-na tu-ra nu-du₁₀-ga
tu-ra a₂-ŋal₂-bi bar-še₃ he₂-em-ta-gub
...inim-ma udug hul i-bi₂ lu₂ tur₅-ra sar-sar-ke₄
en₂...en-ki e-ne...
en-ki {d}nin-ki en...
eridu{ki} ki-tuš ku₃-ga-ni-še₃ dur₂-ru-na-eš-am₃
lu₂ tur₅-ra dumu dingir-ra-na igi mu-un-ši-in-bar-ra-eš-am₃ mu-un-na-te-eš
...eridu{ki}ga-ke₄ gu₃ ba-an-de₂-eš-am₃ a₂ ba-an-da-an-aŋ₂-eš
...en-ki-ke₄ ga-mu-ra-ab-be₂-e
...kid₃-da {d}asal-lu₂-hi-ke₄ ga-a-mu-ra-ab-ŋir₃
...e lu₂-mu₇-mu₇ eridu{ki}ga...
...za₃-hi-li{sar} an-edin-na mu₂-a ki ku₃-ga tum₂...
šu sikil-la-zu šu u-me-ti
<unk>...hur-saŋ-ŋa₂
...si mun sikil-la {u₂}kur-ra{sar} {u₂}hur-sag{sar} teš₂-bi u-me-ni-hi-hi
izi diri-ta u...
lu₂ tur₅-ra da giš-nu₂-da-na-ke₄ saŋ an-ta...še₃ u-me-ni-sar
eš₃-a u₃-me-ni-luh...
...eridu{ki}ga u-me-ni-si₃
giš-nu₂ lu₂ tur₅-ra-ke₄ u₃-mu-un-te-a-de₃
{ŋeš}ma-nu {ŋeš}hul-dub₂-ba udug an-na-ke₄
a₂ gub₃-bu-zu-še₃ mu-un-da-an-ŋal₂
{ŋeš}gišimmar a₂ zi-da-zu-še₃ mu-un-da-an-ŋal₂
giš-nu₂ lu₂ tur₅-ra-ke₄ u-me-ni-sig₃-sig₃
gu₃ hu-luh-ha-zu u-me-ni-ib₂-ra-ra
udug hul dib-ba-a-ni bar-še₃ he₂-em-ta-gub
dingir lu₂-ba-ke₄ sag-ŋa₂-na he₂-en...
da giš-nu₂-da-na-ke₄ zi₃ u-me-ni-hur
ka₂ e₂-a-ke₄ sag-ba ba₄
...ta ab-ti-ta ab-ti-šu-gur-ta ab-ti-saŋ-ŋa₂-ta
{ŋeš}ig giš ša₃-ka₂-na-ke₄ sag-ba u-me-ni-pa₃
...{d}en-ki lugal abzu-ke₄
...ga {d}asal-lu₂-hi dumu eridu{ki}ga-ke₄
...ga he₂-en-ku₄-ku₄ hul ha-ba-ra-e₃
tu₆ ku₃-ga {d}asal-lu₂...
...{d}nin-girim...
...zu uš₁₁ a-ri-a niŋ₂-ak-a niŋ₂ hul-dim₂-ma
kun₄ e₂-a-ke₄ ba-ra-an-da-an-bal...
...ŋar sig₅-ga e₂-a he₂-en-ku₄-ku₄
udug hul a-la₂ hul bar-še₃ he₂-em...
udug sa₆-ga {d}lamma sa₆-ga he₂-en-da-su₈-su₈-ge...
ka-inim-ma udug hul i-bi₂ lu₂ tur₅-ra sar-ra...
en₂ u₄ du₇-du₇ meš dingir hul...

Cuneiform:
<SURFACE>
𒋙𒀭𒅓𒁉𒀭𒈾𒄩𒆷𒁀𒀭𒉈𒌍𒅗𒅗𒂵𒁉𒉡𒊷
𒅓𒁉𒆠𒀀𒄩𒆷𒁀𒀭𒉈𒌍𒈽𒈨𒁉𒉌𒉽𒊒𒍑
𒄯𒊕𒈪𒈪𒂵𒁀𒌅𒌓𒉈𒌍𒅗𒅗𒂵𒁉𒉡𒊷
𒄯𒊕𒌓𒁀𒀀𒉽𒉽𒂷𒀀𒎌𒈬𒍑𒂊𒁉𒄿𒆥𒊒𒍑
𒂊𒉈𒉈𒉈𒀭𒆠𒀀𒉡𒌧𒍪𒎌𒈨𒉈𒌋𒌆𒆷𒎌
𒌷𒍑𒁇𒁖𒁖𒄀𒅗𒀊𒁀𒀀𒎌
𒈬𒁉𒀭𒆠𒀀𒆷𒁀𒀭𒅅𒆷𒀀𒎌
𒋃𒆕𒀭𒆠𒀀𒆷𒁀𒀭𒋃𒀀𒎌
𒀭𒆠𒀀𒉪𒅅𒆷𒀀𒎌
𒀀𒀊𒁀𒆤𒀀𒈪𒀀𒎌
𒆹𒊏𒄷𒈛𒄩𒀀𒎌
𒄑𒄀𒀀𒀭𒀉𒉺𒍼𒂵𒀀𒎌
𒄑𒌁𒌁𒊏𒉈𒃻𒋧𒈠𒎌
𒅗𒁓𒊏𒆤𒅆𒋼𒂗𒅆𒌨𒀀𒎌
𒄑𒊬𒄑𒊬𒀀𒄧𒋗𒊑𒀀𒎌
𒃷𒊬𒃷𒍣𒁕𒆂𒅆𒌨𒄄𒄄𒍣𒌧𒈠𒁀𒀭𒋤𒄀𒌍
𒀭𒂔𒈾𒃻𒍣𒅅𒁳𒁳𒀀𒎌𒆠𒀀𒋤𒋤𒂵𒎌
𒌷𒀉𒁮𒈦𒃷𒋗𒄫𒅅𒅅𒆷𒅆𒌨𒋧𒋧𒂵𒎌
𒋩𒊏𒉺𒂵𒂉𒊒𒈾𒎌𒆠𒀀𒆥𒆥𒈾𒎌
𒂊𒁍𒊏𒂊𒁍𒊏𒆳𒆪𒃻𒊏𒎌
<unk>𒊑𒅔𒈠𒄊𒃶𒀀𒂟𒈪𒈪𒂵𒎌
𒅎𒅆𒌨𒁉𒋫𒈬𒌧𒁕𒊑𒌍𒀉𒉡𒌧𒂷𒂷𒀀𒎌
𒉎𒋢𒍣𒍇𒇻𒁶𒈬𒌧𒁕𒊒𒍑𒈨𒉈𒌋𒌆𒆷𒎌
𒀉𒌫𒆠𒈿𒌓𒉌𒇷𒆤𒈨𒉈𒋙𒋙𒀀𒎌
𒂊𒉈𒉈𒉈𒋻𒂼𒆷𒁀𒀭𒁻𒄀𒌍𒄊𒆳𒊏𒆤𒁀𒀭𒉺𒄀𒌍
𒂍𒀭𒊑𒂊𒉈𒆤𒁀𒀭𒊑𒊑𒀀𒎌
𒍥𒆳𒂷𒆷𒁀𒀭𒁾𒁾𒁉𒌍
𒀬𒀭𒉡𒌒𒁉𒌍𒀀𒁺𒁉𒅆𒌨𒁀𒀭𒍑
𒌝𒈠𒆠𒂖𒊏𒋀𒎏𒁉𒋫𒀊𒁀𒄨𒊏𒀭𒉡𒁉𒋫
𒂼𒌉𒊩𒅇𒌉𒀀𒉌𒋫𒌨𒁉𒁀𒀭𒋼𒀀𒋼𒀀𒊑𒌍𒆠𒀀𒁀𒀭𒁻𒄀𒌍
𒉦𒊮𒄞𒎌𒁀𒉌𒌈𒁻𒄀𒌍𒆰𒁉𒁀𒀭𒆗𒆗𒌍
𒃮𒋙𒆠𒀀...𒁀𒀭𒉺𒂵𒌍
𒋗𒆗𒌝𒈨...𒇲𒌝𒈨𒁕𒁉𒁀𒀭𒂃𒌍
𒂄𒅆𒂟𒂵𒇳...𒁀𒀭𒄤𒃻𒄩𒇴𒈠𒁀𒀭𒃻𒊑𒌍
𒍚𒊕𒈤𒉽𒉽𒃲𒀭𒆠𒀀𒈬𒌧...𒌧𒆳𒊏𒆤𒁀𒀭𒉺𒄀...
𒀭𒆠𒁉𒋫𒄘𒁉𒊏𒀀𒁀𒀭𒁳𒁉𒌍𒀭𒁉𒆷𒁀𒊏𒌓𒁺
𒆠𒁉𒋫𒆷𒁀𒊏𒌓𒁺𒄑𒄯𒁉𒁀𒅆𒌨
𒀭𒈾𒀭𒉌𒁉𒉈𒅎𒈠𒀭𒁍𒄿𒌍𒀭𒉡𒌓𒁺𒀀𒁀𒀭𒁁𒁕𒌍
𒀯𒀭𒈾𒅆𒁾𒁉𒆷𒁀𒊏𒀭𒂃𒂃𒌍𒂗𒉣𒌍𒃻𒁉𒋫
𒉣𒊕𒈤𒀭𒈾𒅎𒈠𒀭𒁍𒄿𒌍𒀀𒀀𒉌𒆷𒁀𒀭𒍪𒍑
...𒉈𒄀𒀭𒋫𒈤𒅆𒁺𒃲𒅗𒀸𒁇𒈤𒀭𒈾
...𒉈𒄀𒆪𒇷𒆠𒉘𒂷𒀀𒉌𒁕𒁉𒁕𒀊𒁺
...𒅆𒌨𒅅𒅓𒁉𒅆𒈪𒅔𒍪𒍑
...𒊨𒅇𒁉𒂠𒆠𒃻𒊏𒁉𒊮𒁉𒈬𒌧𒁕𒀊𒉺𒉺
...𒉈𒄀𒅓𒁉𒈨𒀀𒁉𒅇𒌅𒌓𒁕𒀀𒎌𒈨𒀀𒁉𒉽𒉽𒂵𒀀𒎌
𒅓𒁉𒄯𒊕𒈪𒂵𒁀𒅇𒌅𒌓𒁕𒀀𒎌
𒅓𒁉𒄯𒊕𒌓𒊏𒁀𒉽𒉽𒀀𒎌
𒆠𒅔𒁯𒆳𒊏𒆤𒁺𒊒𒈾𒀀𒎌
𒆠𒌓𒆳𒊏𒆤𒀊𒋫𒄩𒀀𒀀𒎌
𒂊𒉈𒉈𒉈𒀭𒆠𒀀𒉡𒌧𒍪𒎌𒈨𒉈𒌋𒌆𒆷𒎌
𒀭𒃲𒀭𒍪𒁉𒉡𒌧𒍪𒎌
𒈬𒁉𒀭𒆠𒀀𒆷𒁀𒀭𒅅𒆷𒀀𒎌
𒅓𒁉𒆳𒈪𒂵𒋫𒄷𒌒𒈬𒌧𒊬𒊬𒂊𒉈
𒅓𒁉𒆳𒌓𒋫𒂊𒉈𒅎𒈠𒉌𒅔𒁲𒌍
𒆠𒅔𒁯𒆳𒊏𒆤𒄊𒈬𒌧𒂷𒂷𒀀𒎌
𒆠𒌓𒆳𒊏𒆤𒄘𒈬𒌧𒇳𒌍
𒂊𒉈𒉈𒉈𒃻𒉡𒌧𒍪𒎌𒀭𒆠𒀀𒉡𒌧𒍪𒎌
𒀭𒍂𒊑𒁀𒀭𒈾𒋼𒅗𒁉𒄷𒈬𒊏𒀊𒁉
𒅆𒌨𒅅𒅓𒁉𒅆𒍪𒈾𒁀𒀭𒋧𒀉𒉘𒂷𒁉𒄷𒈬𒊏𒀊𒋧𒈬
𒅗𒁉𒅗𒂵𒊺𒂵𒁲𒋻𒈤𒀭𒈾
𒀭𒉈𒄀𒀭𒍂𒊑𒁀𒀭𒈾𒋼𒅗𒁉𒁀𒀭𒈾𒀊𒁉
𒄑𒇲𒆠𒈿𒁕𒈾𒈪𒀀𒁉𒂠𒅗𒁉𒄑𒉈𒅔𒌇𒀀
...𒀀𒉌𒀭𒂗𒆠𒊏𒂍𒀀𒁀𒅆𒅔𒆭𒅗𒈬𒌧𒈾𒀭𒌤𒂊
𒀀𒀀𒈬𒀭𒉈𒄀𒀭𒌓𒌓𒁺𒋫𒉽𒉽𒂷𒅗𒁉𒈬𒌧𒈾𒀊𒁉
𒅓𒁉𒀀𒁺𒁀𒀭𒍪𒆠𒁉𒅔𒆥𒆥𒂷𒊕𒈾𒀭𒄀𒅇𒈬𒌧𒈾𒀭𒋧
𒀭𒁓𒉣𒊓𒀀𒌉𒉣𒆠𒂵𒆤
𒀭𒂗𒆠𒌉𒉌𒀭𒍂𒇽𒄭𒈬𒌧𒈾𒉌𒌈𒄄𒄄
𒌉𒈬𒅓𒁉𒆳𒋫...𒊒𒈾𒎌
𒅓𒁉𒆳𒋫𒌓𒁺𒀀𒎌
𒅓𒁉𒆳𒋫𒁀𒅇𒌅𒌓𒁕𒎌
𒅓𒁉𒆳𒋫𒁀𒉽𒉽𒂵𒀀𒎌
𒁕𒁕𒇉𒊏𒆤𒍤𒆸𒂊𒁀𒀭𒈾𒋼𒌍
𒁺𒈾𒌉𒈬𒀭𒍂𒇽𒄭
𒄑𒈠𒉡𒄑𒅆𒌨𒂀𒁀𒌜𒂊𒉈𒆤
𒊮𒁉𒀭𒂗𒆠𒆤𒈬𒅆𒊒𒁕
𒅗𒅗𒈠𒅲𒈤𒉣𒆠𒂵𒈾𒊑𒂵
𒌫𒉺𒁉𒉈𒅇𒉈𒋳𒇽𒌅𒊏𒅓𒁉𒉎𒋼𒂷𒂊𒉈𒆤
𒊓𒁖𒂼𒆷𒆠𒂼𒆷𒈿𒀀𒅇𒈨𒉌𒊒
𒀭𒉈𒌓𒈪𒁉𒊕𒂷𒈾𒃶𒂗𒁺𒁀
𒈪𒀀𒋻𒂊𒁍𒊏𒌓𒉌𒂊𒉈𒆤𒋗𒈾𒃶𒂗𒁕𒀭𒅅
𒈪𒈦𒀀𒀭𒅇𒁲𒄭𒂵𒆤𒆠𒈿𒊕𒇽𒍇𒇻𒉽𒄬𒆷𒆤𒃶𒂗𒁺𒁍𒍑
𒌨𒊕𒆪𒇷𒂊𒉈𒆥𒄄𒀀𒎌
𒀭𒉈𒄀𒉺𒁽𒁉𒂠𒄩𒁀𒊏𒀭𒁺𒁀
𒅆𒌨𒅅𒅓𒁉𒃶𒌈𒋫𒀭𒍣𒍣𒋢𒁉𒃶𒌈𒋫𒊬𒊑𒌍
𒌜𒅆𒌨...
𒌓𒃻𒅗𒂵𒌜𒄑𒁇𒊏
𒀭𒉈𒄀𒀉𒆗𒈤𒃮𒁉𒃶𒂗𒄄𒄄
𒀭𒎏𒆠𒃲𒁮𒀭𒎏...𒆤𒅆𒁉𒆠𒉽𒂠𒄩𒁀𒊏𒀭𒂷𒂷
𒊕𒍼𒊮𒍼𒌓𒋙...𒆪𒈻𒉈
𒀭𒎏𒆸𒋢𒁉𒄩𒁀𒀭𒍣𒍣𒊕𒁉𒄩𒁀𒀭𒁺𒁀
𒅲𒅗𒂵𒀭𒎏𒆸𒆤𒉆𒊒𒉣𒆠𒂵𒆤
𒍪𒀊𒉣𒆠𒂵𒅲𒈤𒈾𒀭𒄄𒄄𒃶𒅆𒊒
...𒊕𒂷𒂇𒃲𒉺𒁽𒈤𒀭𒊑𒂊𒉈𒆤𒊕𒂷𒈾𒁺𒁀𒈪𒂗𒉣𒈬𒃶𒀀
𒈪𒌓𒁕𒀭<unk>𒊏𒋗𒅆𒂟𒂵𒄩𒁀𒊏𒀭𒂷𒂷
𒅗𒅗𒈠𒄑𒈠𒉡𒊕𒇽𒌅𒊏𒂷𒂷𒉈
𒋙𒀭𒉣𒆠𒄑𒄯𒆠𒂖𒆷𒊬𒀀
...𒁀...
𒀭𒂗𒆠𒆤𒆠𒁺𒁺𒃶𒅅<unk>𒋫𒀀𒀭
𒆠𒆪𒀀𒈾𒆠𒅆𒆳𒀀𒀭
𒆠𒈿𒃟𒀭𒇉𒀀𒀭
𒂍𒆬𒂵𒀀𒉌𒋫𒄑𒌁𒄑𒈪𒇲𒂊𒊮𒁉𒉡𒈬𒌧𒆭𒆭
𒊮𒀭𒌓𒀭𒂼𒃲𒁔𒀭𒈾𒆤
𒊑𒁀𒀭𒈾𒀀𒇉𒅗𒈫𒈾𒋫𒀭𒅗𒃶𒅅𒀭𒅆𒃶𒅅𒀭𒌓𒈬𒍪𒀊𒉣𒆠𒂵𒆤
𒄑𒄯𒁉𒋗𒅎𒈠𒀭𒋾𒅲𒍪𒀊𒁀𒀭𒋧𒊕𒇽𒍇𒇻𒉽𒄬𒆷𒆤𒁀𒉌𒅔𒃻𒊑𒌍
𒇽𒍇𒇻𒌉𒀭𒊏𒈾𒌜𒅆𒂟𒂵𒀭𒆗𒅆𒂟𒂵𒃶𒂗𒁻𒁻𒄀
𒅗𒇲𒋗𒁳𒁉𒅆𒁉𒊮𒁉𒉡𒈬𒌧𒋻𒊑
𒂍𒀀𒄘𒇲𒂊𒄊𒁉𒄩𒁀𒀭𒋻
𒃻𒉆𒅆𒌨𒁶𒈠𒁇𒂠𒃶𒅎𒋫𒁺
𒀭𒎏𒃾𒀭𒈾𒎏𒈗𒆷𒆤𒄊𒀀𒄷𒈬𒌧𒁕𒀭𒁺
𒁲𒋻𒃲𒃲𒀭𒍪𒆬𒀭𒈹𒈾𒆤𒂍𒀀𒄷𒈬𒌧𒁕𒀭𒋻
𒌜𒅆𒌨𒀀𒇲𒅆𒌨𒄇𒅆𒌨𒋼𒇲𒅆𒌨𒀭𒅆𒌨𒉺𒁽𒅆𒌨
𒍣𒀭𒈾𒃶𒅆𒊒𒍣𒆠𒀀𒃶𒅆𒊒
𒇽𒍇𒇻𒌉𒀭𒊏𒈾𒌜𒅆𒌨𒁳𒁀𒉌𒁇𒂠𒃶𒅎𒋫𒁺
𒌜𒅆𒂟𒂵𒊕𒂷𒈾𒃶𒂗𒁺𒁀
𒀭𒆗𒅆𒂟𒂵𒄷𒈬𒌧𒁕𒀭𒁺
𒀭𒊏𒈾𒀬𒀬𒊏𒈾𒃶𒂗𒁺𒁀
𒀭𒂗𒆠𒆤𒈨𒌨𒃶𒄿𒄿
𒇽𒍇𒇻𒁉𒀭𒂗𒆠𒀭𒇉𒈨𒌨𒃶𒄿𒄿
𒅗𒀭𒂗𒆠𒆤𒉺𒃶𒌓𒁺𒀀𒆤
𒀭𒁮𒃲𒉣𒈾𒋛𒃶𒂗𒋛𒁲𒂊𒉈
𒀭𒍂𒄋𒉣𒈾𒌉𒊕𒍪𒀊𒆤𒊷𒂵𒋳𒋳𒁉𒍝𒀀𒆚
𒅗𒅗𒈠𒄑𒄯𒈪𒊕𒇽...𒂷𒂷𒁕𒆤
𒋙𒀭𒊷𒌉𒈦𒄘𒃼𒆬𒂵𒇥𒄑𒊬𒋫𒃻𒊏
𒋢𒌓𒌓𒂵𒈨𒋼𒄑𒅃𒆤
𒁄𒃻𒆟𒁕𒈨𒋼𒉆𒈗𒆷𒆤
𒄑𒊷𒃻𒅤𒂵𒀉𒉆𒌨𒊕𒂷𒆤
𒉽𒂊𒋥𒈾𒆠𒆬𒂵𒈬𒌧𒁺𒁀
𒀉𒆗𒀀𒉌𒋫𒀭𒈾𒍑𒊓𒀸
𒀭𒅆𒅊𒅊𒉡𒄑𒊬𒃲𒀭𒈾𒆤
𒋗𒆬𒂵𒀀𒉌𒋫𒄑𒊷𒅎𒈠𒀭𒁍
𒅗𒅲𒅅𒉣𒆠𒂵𒆤𒇽𒆥𒄄𒀀𒀭𒂗𒆠𒆤𒋗𒅎𒈠𒋾
𒉆𒊒𒉣𒆠𒂵𒁀𒉌𒅔𒋃
𒅲𒅲𒄭𒂵𒈾𒊕𒇽𒌅𒊏𒆤𒁀𒉌𒅔𒃻𒊑𒌍
𒇽𒍇𒇻𒌉𒀭𒊏𒈾𒀉𒋗𒄊𒁉𒌋𒈨𒉌𒆟𒆟
...
...𒈠𒉡𒄑𒆪𒈤𒀭𒈾𒆤𒊕𒂷𒈾𒁀𒉌𒅔𒃻
𒌜𒅆𒂟𒂵𒀭𒆗𒅆𒂟𒂵𒀭𒊕𒆕𒌓𒂵𒁶𒊕𒂷𒈾𒃶𒂗𒁻𒁻𒄀𒌍
𒊕𒃻𒅆𒂟𒂵𒀀𒉌𒃶𒂗𒌇𒌇𒂊𒉈
𒌜𒅆𒌨𒀀𒇲𒅆𒌨𒄇𒅆𒌨𒋼𒇲𒅆𒌨𒀭𒅆𒌨𒉺𒁽𒅆𒌨
𒀭𒈕𒈨𒀭𒈕𒈨𒀀𒀭𒈕𒈨𒆸𒇽𒆤𒇲𒆠𒂖𒆤𒇲𒆠𒂖𒌓𒁕𒋼𒀀𒊏
𒉆𒋻𒅆𒌨𒅅𒀉𒉺𒃻𒍼𒌅𒊏𒉡𒄭𒂵
...𒅗𒅆𒌨...
𒅜𒅆𒌨𒅜𒍪𒅜𒊑𒀀𒃻𒀝𒀀𒃻𒅆𒌨𒁶𒈠𒁇𒂠𒃶𒅎𒋫𒁺
𒂣𒇲𒅆𒈬𒋫...
𒌜𒅆𒂟𒂵𒀭𒆗𒅆𒂟𒂵𒃶𒂗𒁕𒁻𒁻𒄀𒌍
...𒂵𒅗...𒂷𒂷𒁕𒆚
𒋙𒀭𒈬𒅆𒌨𒇻𒁉...
𒅴𒇽𒍇𒇻𒆤...𒁉𒊬𒀀𒈬𒅆𒌨𒇻𒁉𒁶𒈠
𒅗𒅆𒌨𒆂𒄀𒉆𒇽𒍇𒇻
𒌜𒅆𒌨𒁳𒁀𒀀𒇲𒅆𒌨𒁳𒁀
𒉆𒋻𒀉𒉺𒈬𒌧𒁳𒁀𒌜𒈬𒌧𒁳𒁀
𒈨𒁶𒌧𒈠𒌨𒁉𒁳𒁀
𒂍𒋫𒂍𒀀𒂠𒀀𒉈𒁶𒈬𒌧𒇲𒂊
𒀭𒍂𒇽𒄭𒅆𒈠𒀭𒋧𒃻𒂷𒂊𒁺𒈾𒌉𒈬
𒀀𒀀𒉌𒀭𒂗𒆠𒊏𒂍𒀀𒁀𒅆𒅔𒆭𒅗𒈬𒌧𒈾𒀭𒌤𒂊
...𒈬𒈬𒅆𒌨𒇻𒁉...𒅆𒌨...
...
𒇽𒌅𒊏𒉆𒋻𒈬𒌧𒁳𒁀𒀉𒉺𒈬𒌧𒁳𒁀
𒄑𒈿𒉆𒋻𒊏𒉌𒍥𒌋𒈨𒉌𒄯
𒄑𒈠𒉡𒄑𒄫𒊷𒊕𒂷𒈾𒌋𒈨𒉌𒃻
𒉺𒄑𒊷𒌋𒈨𒉌𒋻
𒇽𒍇𒇻𒁉𒀉𒋗𒄊𒁉𒌋𒈨𒉌𒅔𒆟
𒅲𒉆𒋾𒆷𒌋𒈨𒉌𒊒
𒉆𒌀𒊕𒍼𒂵𒁕𒂷𒈾𒉆𒁀𒋼𒂷𒂊𒉈
𒅗𒃻𒅆𒌨𒁶𒈠𒁇𒂠𒃶𒅎𒋫𒁺
𒌜𒅆𒂟𒂵𒀭𒆗𒅆𒂟𒂵𒃶𒂗𒁻𒁻𒄀𒌍
𒅗𒅗𒈠𒌜𒅆𒌨𒀀𒆚𒉺𒄑𒊷𒇽𒌅𒊏𒀉𒋗𒄊𒁉𒆟𒁕𒆚
𒋙𒀭𒁻𒁀𒆠𒆬𒂵𒉣𒇬𒁦𒉆𒈪𒅔𒁺
𒀭𒂔𒉺𒇻𒀭𒌉𒍣𒁕𒆤
𒇇𒃢𒁉𒈬𒌧𒇻𒍚𒈧𒌉𒁉𒈬𒌧𒇻
𒋠𒊩𒃢𒍑𒉡...𒋠𒊩<unk>𒍑𒉡𒍪𒈪𒌓𒁺
𒀭𒍂𒇽𒄭𒌉𒉣𒆠𒂵𒋫𒈩𒁉𒈬𒉌𒅔𒁺
...𒋸𒊩𒅆𒂟𒂵𒁓𒋗𒃲𒌝𒈠𒅜...𒀉𒍣𒁕𒂠𒈬𒌧𒂡𒀉𒆏𒁍𒈬𒌧...
𒇽𒍇𒇻𒁉𒀉𒋗𒄊𒁉𒌋𒈨...𒆟
𒉆𒊒𒁀𒉣𒆠𒂵𒌋𒈨𒉌𒋧
𒇽𒍇𒇻𒁉𒀀𒌋𒈨𒉌𒋤
𒃻𒈾𒄀𒉈𒇲𒌋𒈨𒉌𒌓𒁺
𒌜𒅆𒌨𒀀𒇲𒅆𒌨𒄇𒅆𒌨𒋼𒇲𒅆𒌨𒀭𒅆𒌨𒉺𒁽𒅆𒌨
𒀭𒈕𒈨𒀭𒈕𒈨𒀀𒀭𒈕𒈨𒆸
𒇽𒆤𒇲𒆠𒂖𒆤𒇲𒆠𒂖𒌓𒁕𒋼𒀀𒊏
𒅜𒅆𒌨𒅜𒍪𒅜𒊑𒀀𒃻𒀝𒀀𒃻𒅆𒌨𒁶𒈠𒁇𒂠𒃶𒅎𒋫𒁺
𒌜𒅆𒂟𒂵𒀭𒆗𒅆𒂟𒂵𒃶𒂗𒁻𒁻𒄀𒌍
𒅗𒅗𒈠𒌜𒅆𒌨𒀀𒎌𒋠𒊩𒃢𒍑𒉡𒍪
𒋠𒊩<unk>𒍑𒉡𒍪𒄑𒈿𒇽𒌅𒊏𒆸𒆸𒈾𒆤
𒋙𒀭𒀭𒁖𒍼𒂵𒆠𒀀𒈬𒌧𒍣
𒄑𒄀𒂗𒄀𒈾𒉆𒉆𒇽𒍇𒇻𒆤
𒊓𒍼𒂵𒉈𒋤𒋤𒍼𒂵...𒊏𒈬𒌧𒈾𒀭𒃻
𒌜𒅆𒌨𒅅𒂊𒊕𒂷𒈾𒁺𒁀
𒇽...𒊏𒊕𒂷𒁺𒁀
𒀭𒋀𒆠𒀭𒌓𒆤𒅜𒇽𒊏𒋤𒋤
𒀭𒈹𒆤𒅜𒇽𒊏𒋤𒋤
𒌜𒀭𒈕𒈨𒅜𒇽𒊏𒋤𒋤
𒀭𒎏𒀀𒍪𒈗𒄑𒆪𒆤𒅜𒇽𒊏𒋤𒋤
𒀭𒈗𒀭𒋻𒀀𒋛𒂵𒆤𒅜𒇽𒊏𒋤𒋤
...𒉺𒊕𒂷𒂇𒈪𒅇𒈾𒆤...
...𒈠𒀭𒋧𒃻𒂷𒂊𒁺𒈾𒌉𒈬
...𒂊𒉈𒆤𒁇𒊏𒂠𒂷𒂊𒉈
...𒇻𒌉𒀭𒊏𒈾𒉻𒌜𒀭𒊑𒂊𒉈𒆤𒈬𒈾𒀭𒊒𒁀
...𒈿𒇽𒌅𒊏𒆤𒌋𒈨𒉌𒁺
𒋠𒍚𒈪𒂵𒂠𒌑𒇷𒅔𒈬𒌧𒆸𒆸𒂊
𒄑𒆕𒄑𒈠𒉡𒈬𒌧𒆕𒍠𒁉𒌋𒈨𒉌𒆟𒆟
𒅗𒅗𒈠𒌋𒈨𒉌𒋃
𒅲𒀭𒂗𒆠𒆤𒌋𒈨𒉌𒊒
𒉆𒊒𒀭𒍂𒇽𒄭𒌋𒈨𒉌𒈭
𒇽𒍇𒇻𒁉𒊕𒂷𒈾𒁺𒁀𒀉𒉺𒀀𒉌𒀩𒆠𒄩𒁀𒁺𒈠
𒍣𒀭𒃲𒃲𒂊𒉈...𒌷𒅆𒊒𒄩𒁀𒊏𒁺𒌧
𒅗𒅗𒈠𒌜𒅆𒌨𒆚𒁾<unk>𒄰𒈨
𒋙𒀭𒂷𒂊𒇽𒆬𒂵𒈨𒂗
...𒃲𒌧𒇻𒀀𒄊𒁇𒉡𒌇
...𒀭𒀀𒇉𒇽𒄘𒀀𒇉𒋫𒅊𒂵
𒁵𒍝𒄢𒉀𒋛𒄯𒊕𒋫𒁺𒀀
𒌑𒄯𒊕𒊬𒈨𒋼𒈬𒊬𒊏𒆠
<unk>𒋛𒇻𒇻𒅆𒁉𒈨𒋼𒄯𒊕𒂷𒀀𒆤
𒇽𒌅𒊏𒈬𒌧𒌓𒌓𒂵
𒃻𒉆𒅆𒌨𒁶𒈠𒈬𒌧𒂡𒂡𒊑
𒀭𒍂𒇽𒄭𒌉𒉣𒆠𒂵𒆤
𒅇𒂀𒅇𒈨𒉌𒋛𒉆𒊒𒁀𒁀𒀭𒋧
𒌋𒅗𒇽𒌅𒊏𒆤𒌋𒈨𒉌𒆸𒆸𒂍𒀀𒌋𒈨𒉌𒌓𒁺
𒉆𒋻𒀉𒉺𒊓𒈠𒉡
𒌜𒅆𒌨𒀀𒇲𒅆𒌨𒁇𒂠𒃶𒅎𒋫𒁺
𒌜𒅆𒂟𒂵𒀭𒆗𒅆𒂟𒂵...𒁻𒁻𒄀𒌍
𒀭𒈕𒈨𒀭𒈕𒀀𒀭𒈕𒆸𒇽𒆤...
𒉆𒋻𒅆𒌨𒅅𒀉𒉺𒃻𒍼...
𒃻𒍼𒃻𒀝𒀀𒃻𒅆𒌨𒁶...
𒀸𒃻𒀸𒊒𒀀𒄩𒀭𒉐𒋙𒍑𒊒𒁾𒁶𒈠𒁇𒄑...
𒇽𒅆𒌨𒅆𒅆𒌨𒅗𒅆𒌨𒅴...
𒅜𒅆𒌨𒅜𒍪𒅜𒊑𒀀𒃻𒀝𒀀𒃻...
𒌓𒁕𒋰𒅎𒊑𒀀𒊕𒍼𒂵𒈬𒀭𒈾𒌅𒊏𒉡𒄭𒂵
𒌅𒊏𒀉𒅅𒁉𒁇𒂠𒃶𒅎𒋫𒁺
...𒅗𒈠𒌜𒅆𒌨𒄿𒉈𒇽𒌅𒊏𒊬𒊬𒆤
𒋙𒀭...𒂗𒆠𒂊𒉈...
𒂗𒆠𒀭𒎏𒆠𒂗...
𒉣𒆠𒆠𒆪𒆬𒂵𒉌𒂠𒂉𒊒𒈾𒌍𒀀𒀭
𒇽𒌅𒊏𒌉𒀭𒊏𒈾𒅆𒈬𒌧𒅆𒅔𒁇𒊏𒌍𒀀𒀭𒈬𒌧𒈾𒋼𒌍
...𒉣𒆠𒂵𒆤𒅗𒁀𒀭𒌤𒌍𒀀𒀭𒀉𒁀𒀭𒁕𒀭𒉘𒌍
...𒂗𒆠𒆤𒂵𒈬𒊏𒀊𒁉𒂊
...𒀝𒁕𒀭𒍂𒇽𒄭𒆤𒂵𒀀𒈬𒊏𒀊𒄊
...𒂊𒇽𒅲𒅲𒉣𒆠𒂵...
...𒍠𒄭𒇷𒊬𒀭𒂔𒈾𒊬𒀀𒆠𒆬𒂵𒁺...
𒋗𒂖𒆷𒍪𒋗𒌋𒈨𒋾
<unk>...𒄯𒊕𒂷
...𒋛𒁵𒂖𒆷𒌑𒆳𒊏𒊬𒌑𒄯𒊕𒊬𒌨𒁉𒌋𒈨𒉌𒄭𒄭
𒉈𒋛𒀀𒋫𒌋...
𒇽𒌅𒊏𒁕𒄑𒈿𒁕𒈾𒆤𒊕𒀭𒋫...𒂠𒌋𒈨𒉌𒊬
𒀊𒀀𒅇𒈨𒉌𒈛...
...𒉣𒆠𒂵𒌋𒈨𒉌𒋧
𒄑𒈿𒇽𒌅𒊏𒆤𒅇𒈬𒌧𒋼𒀀𒉈
𒄑𒈠𒉡𒄑𒅆𒌨𒂀𒁀𒌜𒀭𒈾𒆤
𒀉𒆏𒁍𒍪𒂠𒈬𒌧𒁕𒀭𒅅
𒄑𒊷𒀉𒍣𒁕𒍪𒂠𒈬𒌧𒁕𒀭𒅅
𒄑𒈿𒇽𒌅𒊏𒆤𒌋𒈨𒉌𒉺𒉺
𒅗𒄷𒈛𒄩𒍪𒌋𒈨𒉌𒌈𒊏𒊏
𒌜𒅆𒌨𒁳𒁀𒀀𒉌𒁇𒂠𒃶𒅎𒋫𒁺
𒀭𒇽𒁀𒆤𒊕𒂷𒈾𒃶𒂗...
𒁕𒄑𒈿𒁕𒈾𒆤𒍥𒌋𒈨𒉌𒄯
𒆍𒂍𒀀𒆤𒊕𒁀𒂷
...𒋫𒀊𒋾𒋫𒀊𒋾𒋗𒄥𒋫𒀊𒋾𒊕𒂷𒋫
𒄑𒅅𒄑𒊮𒆍𒈾𒆤𒊕𒁀𒌋𒈨𒉌𒅆𒊒
...𒀭𒂗𒆠𒈗𒍪𒀊𒆤
...𒂵𒀭𒍂𒇽𒄭𒌉𒉣𒆠𒂵𒆤
...𒂵𒃶𒂗𒆭𒆭𒅆𒌨𒄩𒁀𒊏𒌓𒁺
𒅲𒆬𒂵𒀭𒍂𒇽...
...𒀭𒎏𒆸...
...𒍪𒅜𒀀𒊑𒀀𒃻𒀝𒀀𒃻𒅆𒌨𒁶𒈠
𒄿𒇻𒂍𒀀𒆤𒁀𒊏𒀭𒁕𒀭𒁄...
...𒃻𒅆𒂟𒂵𒂍𒀀𒃶𒂗𒆭𒆭
𒌜𒅆𒌨𒀀𒇲𒅆𒌨𒁇𒂠𒃶𒅎...
𒌜𒊷𒂵𒀭𒆗𒊷𒂵𒃶𒂗𒁕𒁻𒁻𒄀...
𒅗𒅗𒈠𒌜𒅆𒌨𒄿𒉈𒇽𒌅𒊏𒊬𒊏...
𒋙𒀭𒌓𒌌𒌌𒎌𒀭𒅆𒌨...